CEI จ่อซื้อหุ้น “บางปะกง โซล่า เพาเวอร์” จำนวน 51% จาก WIN
CEI เตรียมซื้อหุ้น “บางปะกง โซล่า เพาเวอร์” ผู้ผลิตไฟฟ้าพลังงานแสงอาทิตย์บนหลังคา ขนาด 750 กิโลวัตต์จำนวน 51% จาก WIN มูลค่าการลงทุน 24.99 ลบ. คาดรับรู้รายได้ Q1/59 
17 ส.ค. 2558

บริษัท คอมพาสส์อีสต์อินดัสตรี้ (ประเทศไทย) จำกัด (มหาชน) หรือ CEI ระบุว่า ตามมติที่ประชุมคณะกรรมการเมื่อวันศุกร์ที่ 14 สิงหาคม 2558 ได้มีมติอนุมัติให้บริษัทร่วมลงทุนในหุ้นสามัญ บริษัท บางปะกง โซล่า เพาเวอร์ จำกัด ผู้ผลิตไฟฟ้าพลังงานแสงอาทิตย์บนหลังคาในเขตพื้นที่สวนอุตสาหกรรม วินโคสท์ขนาด 750 กิโลวัตต์ จำนวน 2,499,000 หุ้น มูลค่าหุ้นที่ตราไวหุ้นละ 10 บาท ในสัดส่วน 51% ของทุนจดทะเบียนชำระแล้วเป็นเงินลงทุนรวม 24.99 ล้านบาท
โดยเป็นการเข้าซื้อหุ้นจากบริษัท สวนอุตสาหกรรม วินโคสท์ จำกัด (มหาชน) หรือ WIN ทั้งนี้ภายหลังการทำรายการ WIN จะยังถือหุ้นสัดส่วน 49% โดยจะมีการตกลงเข้าทำรายการภายในเดือนสิงหาคม 2558 ทั้งนี้ CEI เข้าลงทุนซื้อหุ้นสามัญของบริษัท บางปะกง โซล่าเพาเวอร์ จำกัด เพื่อลงทุนในโรงไฟฟ้าพลังงานแสงอาทิตย์บนหลังคาในเขตพื้นที่สวนอุตสาหกรรม วินโคสท์ขนาด 750 กิโลวัตต์ และคาดว่าจะรับรู้รายได้ในไตรมาส 1 ปี 2559